P. Farkas, poslanec: (2002-06-21):
I. Presperín, podpredseda NR SR: Páni poslanci, nasleduje hlasovanie o zákone z 29. mája 2002 o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002, vrátenom prezidentom Slovenskej republiky na opätovné prerokovanie Národnou radou Slovenskej republiky (tla č 1628). Spoločným spravodajcom je poslanec Ošváth. Prosím pána spravodajcu, aby uvádzal jednotlivé hlasovania. P. Ošváth, poslanec: Vážený pán predsedajúci, kolegyne, kolegovia, odporúčam, aby sme hlasovali o prvej pripomienke prezidenta Slovenskej republiky. Gestorský výbor odporúča túto pripomienku schváliť. I. Presperín, podpredseda NR SR: Páni poslanci, na prijatie zákona vráteného prezidentom Slovenskej republiky podľa čl. 102 písm. o) ústavy je potrebný súhlas nadpolovičnej väčšiny všetkých poslancov. V súlade s § 37 ods. 2 zákona o rokovacom poriadku v takomto prípade Národná rada môže schváliť pozmeňujúci a doplňujúci návrh len takouto väčšinou. Prosím, pán spravodajca predniesol prvý návrh na hlasovanie. Páni poslanci, hlasujte o tomto predloženom návrhu. Hlasujte, prosím. (Hlasovanie.) 94 prítomných, 91 za, 1 proti , 1 sa zdržal, 1 nehlasoval. Konštatujem, že tento návrh sme schválili. Prosím, pán poslanec, ďalej. P. Ošváth, poslanec: Pán predsedajúci, odporúčam, aby sme hlasovali o druhej pripomienke prezidenta Slovenskej republiky. Gestorský výbor odporúča ju schváliť. I. Presperín, podpredseda NR SR: Hlasujeme o druhej pripomienke pána prezidenta Slovenskej republiky. Hlasujte, prosím. Gestorský výbor ju odporúča schváliť. Hlasujte. (Hlasovanie.) 95 prítomných, 91 je za, nikto nie je proti, 1 sa zdržal, 3 nehlasovali. Aj druhá pripomienka bola schválená. Ďalej. P. Ošváth, poslanec: Pán predsedajúci, odporúčam, aby sme hlasovali o tretej pripomienke prezidenta Slovenskej republiky. Gestorský výbor odporúča ju schváliť. I. Presperín, podpredseda NR SR: Hlasujeme o tretej pripomienke pána prezidenta s odporúčaním gestorského výboru schváliť ju. Hlasujte. Hlasujeme. (Hlasovanie.) Prítomných poslancov v rokovacej sále 96, za 93, proti nikto, zdržal sa 1, nehlasovali 2. Tretia pripomienka pána prezidenta bola schválená. Ďalej. P. Ošváth, poslanec: Pán predsedajúci, prosím, keďže ide o zákon vrátený prezidentom, aby sme ihneď pristúpili k tretiemu čítaniu. I. Presperín, podpredseda NR SR: Prosím, hlasujeme o tomto návrhu. (Hlasovanie.) Prítomných 94 poslancov, za 91, proti nie je nikto, zdržali sa 3, hlasovali všetci. Konštatujem, že tento návrh sme schválili. Pristúpime k tretiemu čítaniu . Otváram teda rozpravu v rámci tretieho čítania a pýtam sa, či niekto z poslancov chce podať návrhy podľa § 85 zákona o rokovacom poriadku. Predpokladám, že nie k tomuto zákonu chcete vystúpiť, páni poslanci, čo ste na svetelnej tabuli. Pán poslanec Gašparovič, nie k tomuto návrhu do rozpravy v treťom čítaní? Nie. Tak keby ste vytiahli kartu. Pán poslanec Maxon nie je prítomný. Vyhlasujem rozpravu za skončenú. Budeme hlasovať o vrátenom zákone ako o celku, či Národná rada Slovenskej republiky v súlade s čl. 84 ods. 3 Ústavy Slovenskej republiky uvedený zákon po opätovnom prerokovaní schváli. Prosím, keby ste sa prezentovali a hlasovali o návrhu ako o celku. Hlasujte, prosím. Hlasujeme. (Hlasovanie.) Prítomných 96 poslancov, za 91, proti nie je nikto, zdržali sa 4, nehlasoval 1. Konštatujem, že Národná rada Slovenskej republiky po opätovnom prerokovaní schválila zákon o zvýšení výsluhových príspevkov a výsluhových dôchodkov zo sociálneho zabezpečenia vojakov v roku 2002. Ďakujem, pán poslanec. Hlasovať ďalej budeme o zákone zo 17. mája 2002 o používaní analýzy deoxyribonukleovej kyseliny na identifikáciu osôb, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 1605). Prosím spoločného spravodajcu pána poslanca Langoša, aby hlasovanie uvádzal. Nech sa páči. J. Langoš, poslanec: Ďakujem za slovo, pán predsedajúci. Dámy a páni, budeme hlasovať o jedinej pripomienke prezidenta Slovenskej republiky, s ktorou vrátil tento zákon Národnej rade, kde navrhuje, aby uväznenému mladistvému za zvlášť závažný trestný čin bolo možné odobrať vzorku DNA len so súhlasom zákonného zástupcu. Gestorský výbor pre obranu a bezpečnosť túto pripomienku navrhuje neschváliť. Prosím, nechajte hlasovať o tomto návrhu. I. Presperín, podpredseda NR SR: Hlasujeme o tomto návrhu, o pripomienke pána prezidenta. Prosím. (Hlasovanie.) 98 prítomných, 26 za, 42 proti, 30 sa zdržalo, všetci hlasovali. Konštatujem, že táto pripomienka nebola schválená. J. Langoš, poslanec: Pán predsedajúci, to je všetko, môžeme, prosím, prejsť do tretieho čítania. I. Presperín, podpredseda NR SR: Dávam hlasovať o tomto návrhu pána poslanca Langoša. Hlasujte, prosím. (Hlasovanie.) Prítomných poslancov je 94, za 90, proti nie je nikto, zdržali sa 3, nehlasoval 1. Konštatujem, že návrh sme schválili, postúpili sme návrh tohto zákona do tretieho čítania. Pristúpime teda k tretiemu čítaniu o tomto vrátenom zákone. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Konštatujem, že nie. Vyhlasujem rozpravu za skončenú. Budeme hlasovať o vrátenom zákone ako o celku, či Národná rada Slovenskej republiky v súlade s čl. 84 ods. 3 Ústavy Slovenskej republiky uvedený zákon po opätovnom prerokovaní schvaľuje. Prosím, hlasujte. Hlasujeme. J. Langoš, poslanec: Gestorský výbor odporúča zákon schváliť. I. Presperín, podpredseda NR SR: Hlasujte. (Hlasovanie.) Prítomných 95, za 92, proti nie je nikto, zdržali sa 2, nehlasoval 1. Konštatujem, že Národná rada Slovenskej republiky po opätovnom prerokovaní schválila zákon o používaní analýzy deoxyribonukleovej kyseliny na identifikáciu osôb. Ďakujem, pán poslanec Langoš. J. Langoš, poslanec: Ďakujem tiež. I. Presperín, podpredseda NR SR: Nasleduje hlasovanie o zákone z 29. mája 2002 o riadení štátu v krízových situáciách mimo času vojny a vojnového stavu, vrátenom prezidentom Slovenskej republiky na opätovné prerokovanie Národnou radou Slovenskej republiky (tlač 1629). Spoločnou spravodajkyňou bola pani poslankyňa Szabó. O. Szabó, poslankyňa: Ďakujem pekne. Vážený pán predsedajúci, vážené panie poslankyne, páni poslanci, v rozprave nevystúpil nikto, preto hlasujeme o prvej pripomienke prezidenta Slovenskej republiky. Gestorský výbor ju odporúča neschváliť. (Ruch v sále.) I. Presperín, podpredseda NR SR: Páni poslanci, prosím vás, keby ste si vysvetľovali tieto veci ďalej. Nie je tu potom rozumieť, čo hovorím. Pani poslankyňa, vás pekne prosím, ešte raz keby ste zopakovali návrh. O. Szabó, poslankyňa: Hlasujeme o prvej pripomienke prezidenta Slovenskej republiky. Gestorský výbor ju odporúča neschváliť. Ide o to, že v § 3 písm. a) sa vypúšťajú slová „Bezpečnostná rada Slovenskej republiky“. I. Presperín, podpredseda NR SR: Netreba to uvádzať ďalej, pani poslankyňa. Budeme hlasovať. Ten text je pred poslancami na laviciach. Hlasujte o prvej pripomienke pána prezidenta. (Hlasovanie.) 94 prítomných, 44 za, 35 proti, 10 sa zdržalo, 5 nehlasovalo. Neschválili sme tento návrh. Ďalej, prosím. O. Szabó, poslankyňa: Hlasujeme o druhej pripomienke prezidenta Slovenskej republiky. Gestorský výbor ju odporúča schváliť. I. Presperín, podpredseda NR SR: Hlasujeme o druhej pripomienke pána prezidenta. Gestorský výbor odporúča túto pripomienku schváliť. Hlasujte. Hlasujte, prosím. (Hlasovanie.) 97 prítomných, 95 za, nikto nie je proti, ani jeden sa nezdržal, 2 nehlasovali. Konštatujem, že druhú pripomienku pána prezidenta parlament schválil. Ďalej. O. Szabó, poslankyňa: Prosím, pán predsedajúci, keďže ide o zákon vrátený prezidentom, aby sme ihneď pristúpili k tretiemu čítaniu. I. Presperín, podpredseda NR SR: Hlasujeme o tomto návrhu. Hlasujte. Hlasujeme o postúpení tohto návrhu do tretieho čítania. (Hlasovanie.) Prítomných 96, za 95, proti nie je nikto, nezdržal sa nikto, nehlasoval 1 poslanec. Konštatujem, že tento návrh sme schválili. Pristúpime teda k tretiemu čítaniu o tomto vrátenom zákone. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Konštatujem, že nie. Vyhlasujem teda rozpravu za skončenú. Budeme hlasovať o vrátenom zákone ako o celku, či Národná rada Slovenskej republiky v súlade s čl. 84 ods. 3 Ústavy Slovenskej republiky uvedený zákon po opätovnom prerokovaní schvaľuje. Hlasujte, prosím, o tomto návrhu, o návrhu zákona ako o celku. O. Szabó, poslankyňa: S návrhom gestorského výboru schváliť ho. I. Presperín, podpredseda NR SR: Hlasujte. (Hlasovanie.) 95 prítomných, 94 za, nikto nie je proti, 1 sa zdržal, všetci hlasovali. Konštatujem, že Národná rada Slovenskej republiky po opätovnom prerokovaní schválila zákon o riadení štátu v krízových situáciách mimo času vojny a vojnového stavu. Ďakujem, pani poslankyňa. Ďalej budeme hlasovať o dnes prerokovaných návrhoch. Pristúpime k hlasovaniu o návrhu poslancov Národnej rady Slovenskej republiky Alexeja Ivanka a Dušana Fedoročka na vydanie zákona, ktorým sa mení a dopĺňa zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov , ktorý ste mali ako tlač 1475. Pán poslanec Kanis bol spoločným spravodajcom. Prosím ho, aby sme mohli pristúpiť k hlasovaniu, aby toto hlasovanie podľa § 83 ods. 3 rokovacieho poriadku uvádzal. P. Kanis, poslanec: Vážený pán predsedajúci, vážená Národná rada, v spoločnej správe neboli žiadne pozmeňujúce návrhy, čiže nemáme o čom hlasovať. V rozprave odznel jeden pozmeňujúci návrh 17 poslancov, v ktorom reagujú na akútny problém obmedzovania chodcov na chodníkoch. Ten pozmeňujúci návrh k tlači 1475 máte pred sebou. Nebudem ho čítať. Jeho potreba, je, myslím, mimo akejkoľvek diskusie. Prosím, pán predsedajúci, aby ste dali hlasovať o tomto pozmeňujúcom návrhu. I. Presperín, podpredseda NR SR: Hlasujeme o pozmeňujúcom návrhu, ktorý vyplynul z rozpravy k tlači 1475. Hlasujte, prosím. Hlasujeme. (Hlasy z pléna.) Z rozpravy návrh, pani poslankyňa, nie z výboru. (Hlasovanie.) Prítomných 94 poslancov, za 62, proti 11, zdržalo sa 18, nehlasovali 3. Konštatujem, že tento pozmeňujúci návrh bol parlamentom prijatý. Nech sa páči, ďalej. P. Kanis, poslanec: Ďakujem, pán predsedajúci. Uznesenie výboru ma oprávňuje požiadať vás, aby ste dali hlasovať o tom, aby sme prešli k tretiemu čítaniu. I. Presperín, podpredseda NR SR: Nech sa páči, hlasujte o postúpení tohto poslaneckého návrhu zákona do tretieho čítania. Hlasujte. (Hlasovanie.) 93 prítomných, 83 za, 2 proti, 6 sa zdržalo, 2 nehlasovali. Konštatujem, že tento návrh sme schválili. Pristúpime teda k tretiemu čítaniu o tomto návrhu zákona. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Konštatujem, že nie. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o návrhu zákona ako o celku. Prosím, keby ste hlasovali o návrhu zákona ako o celku. (Hlasovanie.) Prítomných 95, za 86, proti 1, zdržalo sa 6, nehlasovali 2. Konštatujem, že sme schválili návrh poslancov Ivanka a Fedoročka na vydanie novely zákona č. 315/1996 Z. z. o premávke na pozemných komunikáciách. Pán poslanec Fedoročko. D. Fedoročko, poslanec: Chcem len pripomenúť pánu spravodajcovi, že nekonal korektne, pretože ja som zistil pripomienku a malo sa hlasovať o námietke mojej, o tom, že je to nad rámec zákona. I. Presperín, podpredseda NR SR: Nechcem otvárať k tomuto rozpravu. Pán poslanec odhlasovali sme zákon ako celok. Neuplatnili sme to. Ďalej hlasujeme o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 195/1998 Z. z. o sociálnej pomoci v znení neskorších predpisov (tlač 1331). Pani poslankyňa Sárközy bola spoločnou spravodajkyňou. Prosím, keby ste sa ujali slova.